b'\n_START_ARTICLE_\nIvanka Novak\n_START_PARAGRAPH_\nIvanka \xc5\xa0krabec-Novak (Hrova\xc4\x8da, 1915. - Zamostec, 4. lipnja 1942.) bila je slovenska je u\xc4\x8diteljica, \xc5\xbertva komunisti\xc4\x8dkog terora. U visokom stupnju trudno\xc4\x87e i unato\xc4\x8d njezinoj molbi da joj dopuste prije roditi dijete, partizani su ju ubili, a prethodno su ju natjerali da si sama iskopa grob.\n_START_SECTION_\nObrazovanje i brak\n_START_PARAGRAPH_\nIvanka Novak ro\xc4\x91ena je 1915. godine u uglednoj obitelji \xc5\xa0krabec. Njezin otac, Janez \xc5\xa0krabec, bio je ne\xc4\x87ak cijenjenog slovenskog franjevca i jezikoslovca Stanislava \xc5\xa0krabeca. Nakon studija kod ur\xc5\xa1ulinki u Ljubljani, Ivanka je zapo\xc4\x8dela svoju nastavni\xc4\x8dku slu\xc5\xbebu u Pi\xc5\xa1ecama, a u jesen 1939. vratila se u rodnu Dolenjsku i postala u\xc4\x8diteljica u Sodra\xc5\xbeici. Unato\xc4\x8d tome \xc5\xa1to je bila okru\xc5\xbeena ve\xc4\x87inom u\xc4\x8diteljima liberalnoga svjetonazora, Ivanka se dr\xc5\xbeala svojih uvjerenja i stavova te pritom prije rata nije imala problema s neistomi\xc5\xa1ljenicima. U svoje slobodno vrijeme radila je s mladima u obrazovnim i vjerskim dru\xc5\xa1tvima. U prosincu 1941., nekoliko mjeseci nakon talijanske i njema\xc4\x8dke okupacije Slovenije, Ivanka \xc5\xa0krabec udala se u Ljubljani za Franca Novaka, katoli\xc4\x8dkog odgajatelja, profesora kemije i izbjeglicom iz podru\xc4\x8dja koje su okupirali nacisti u Gorenjskoj regiji. Vjen\xc4\x8dao ih je Lambert Ehrlich. Nakon braka, mladi supru\xc5\xbenici nastavljaju svoj \xc5\xbeivot u Sodra\xc5\xbeici.\n_START_SECTION_\nPrijetnje Oslobodila\xc4\x8dke fronte\n_START_PARAGRAPH_\nOslobodila\xc4\x8dka fronta, koja se pod vodstvom Komunisti\xc4\x8dke partije Slovenije pripremala za vrijeme okupacije na provo\xc4\x91enje komunisti\xc4\x8dke revolucije pojavila se u Sodra\xc5\xbeici u drugoj polovici 1941. godine. Jedan od logora koji su bili pod partizanskom upravom bio je na Travnoj gori, a vodio ga je Stane Semi\xc4\x8d-Seki, veteran \xc5\xa1panjolskog gra\xc4\x91anskog rata. Ivankin suprug France kao vrlo cijenjen katoli\xc4\x8dki intelektualac zastupao je stajali\xc5\xa1te da Oslobodila\xc4\x8dku frontu vode komunisti i da osobno ne vidi ni\xc5\xa1ta dobro u njihovoj akciji. Uslijedile su prve prijetnje te je Novak ve\xc4\x87 tada bio ozna\xc4\x8den kao narodni neprijatelj.\n_START_SECTION_\nPismo nero\xc4\x91enom djetetu\n_START_PARAGRAPH_\nPismo koje je Ivanka napisala prona\xc5\xa1la je njezina rodbina prilikom iskopa njezina tijela. Pokopana je u obiteljskom grobu \xc5\xa0krab\xc4\x8devih u Hrova\xc4\x8di. Po svoj prilici ubili su je iz osvete prema njezinom mu\xc5\xbeu koji se nije slagao s komunisti\xc4\x8dkom ideologijom. Po tekstu pisma koje nije u cijelosti o\xc4\x8duvano, \xc4\x8dini se da je pisano neposredno pred upad partizana u njezinu ku\xc4\x87u._NEWLINE_U pismu je napisala:_NEWLINE_Jo\xc5\xa1 nekoliko sati i do\xc4\x87i \xc4\x87e kraj mojem \xc5\xbeivotu. O Bo\xc5\xbee, o \xc5\xbealosna Majko, Majko moja. Ti zna\xc5\xa1 da umirem nevina, kao \xc5\xa1to je umirao tvoj Sin._NEWLINE_O dijete moje, nje\xc5\xbeni an\xc4\x91ele moj, kako bih voljela vidjeti crte tvoga nasmijana lica, koje bi me razveselilo. O dijete moje, nje\xc5\xbeni, bijeli moj cvijete._NEWLINE_Nikada ne \xc4\x87u vidjeti tvoje bijele ru\xc4\x8dice; nikada mi ne \xc4\x87e\xc5\xa1 uzvratiti sladak zagrljaj. Nikada te ne \xc4\x87u mo\xc4\x87i stisnuti na svoje srce; iako si tako blizu, nikada, dijete moje._NEWLINE_Negdje u zagrljaju \xc5\xa1ume na\xc5\xa1 \xc4\x87e biti dom, krasit \xc4\x87e ga proljetno cvije\xc4\x87e._NEWLINE_Moja usta nikad ti ne \xc4\x87e pjevati pjesme u kolijevci, sama \xc4\x87u biti tvoja postelja, iako hladna i tako tvrda._NEWLINE_Grane iznad nas pjevat \xc4\x87e ti voljenu uspavanku. Oh, samo mirno spavaj, dijete moje, blizu si moga srca, koje te silno voli; na \xc5\xbealost, iako te ljubi, iz ruku smrti koja i tebe \xc4\x8deka, ne mo\xc5\xbee te spasiti._NEWLINE_Samo mirno spavaj. Ti ne mo\xc5\xbee\xc5\xa1 naslutiti \xc5\xa1to te \xc4\x8deka. Sa mnom \xc4\x87e\xc5\xa1 umirati \xe2\x80\x93 ja u mislima s tobom. I tada \xc4\x87e biti kraj stradanja i muke, na\xc5\xa1e borbe, zajedno \xc4\x87emo k Bogu._NEWLINE_Kada sam te prvi put o\xc4\x87utjela, osjetila sam tvoj nemir. I po\xc4\x8dela sam sanjati kako \xc4\x87u te prvi put donijeti u Bo\xc5\xbeju blizinu, da te po\xc5\xa1kropi krsna voda; na \xc5\xbealost, oblit \xc4\x87e te moja krv, krvlju majke pune ljubavi bit \xc4\x87e\xc5\xa1 kr\xc5\xa1teno._NEWLINE_Gledala sam te i vidjela kako se Krist u hostiji prvi put priklanja k tebi. Na \xc5\xbealost, moje \xc4\x87e tijelo ubrzo biti ciborij, a ti, moje dijete, hostija u njemu.Iz mojeg ciborija uzet \xc4\x87e te ruka puna ljubavi, polo\xc5\xbeit \xc4\x87e te u svoje bo\xc5\xbeansko srce\xe2\x80\xa6 Tamo \xc4\x87u te, moje dijete, prvi put ugledati, o moj nje\xc5\xbeni an\xc4\x91ele; tamo \xc4\x87u vidjeti tvoje lice, tamo \xc4\x87e\xc5\xa1 ti vidjeti svoju majku i prvi \xc4\x87e\xc5\xa1 me puta zazvati: O mama!_NEWLINE_Gledaj, moje dijete, jutro se bli\xc5\xbei. Prva zraka iza gore navije\xc5\xa1ta za nas posljednje jutro trpljenja. Sutra \xc4\x87e opet ustati, ali bez trpljenja i suza, pred Bogom..._NEWLINE_Samo mirno spavaj, tvoja majka bdije nad tobom... Gledaj crvena zraka ve\xc4\x87 navje\xc5\xa1\xc4\x87uje da se budi dan i posljednje zvijezde se gase u njoj._NEWLINE_Sat na tornju ve\xc4\x87 pokazuje jutro koje \xc4\x87e nas odvesti na zadnji put... No, ne\xc4\x87u biti sama... sa mnom \xc4\x87e\xc5\xa1 biti ti moje dijete... i Marija koja \xc4\x87e, kao tada za Sinom na Kalvariju, i\xc4\x87i s nama..._NEWLINE_U posljednjim na\xc5\xa1im izdisajima stat \xc4\x87e kraj nas, a potom \xc4\x87e nas ponijeti u sretan, vje\xc4\x8dni dom\xe2\x80\xa6 Nitko nam vi\xc5\xa1e ne\xc4\x87e oduzeti radost, jer bit \xc4\x87emo uronjeni u vje\xc4\x8dnoga Boga, u vje\xc4\x8dni Bo\xc5\xbeji mir... Moje dijete, samo spavaj...Marija je s nama...'